Diari Oficial de la Generalitat Valenciana


Sumari del DOGV 5866, del 08-10-2008 (2008/11127)

ORDE de 29 de setembre de 2008, de la Conselleria d'Infraestructures i Transport, de convocatòria d'ajudes a les empreses concessionàries de servicis regulars de transport públic de viatgers per carretera de la Comunitat Valenciana per a la millora de la flota de material mòbil vinculada a la reestructuració dels servicis prestats, acollides al règim de minimis.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5866

Data del DOGV
:   08-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11777


Data del document
:   29-09-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a les empreses
    * transport públic
    * autobús
    * transport de viatgers
    * transport per carretera
    * empresa de transport
    * ajuda pública

ORDE de 29 de setembre de 2008, de la Conselleria d'Infraestructures i Transport, de convocatòria d'ajudes a les empreses concessionàries de servicis regulars de transport públic de viatgers per carretera de la Comunitat Valenciana per a la millora de la flota de material mòbil vinculada a la reestructuració dels servicis prestats, acollides al règim de minimis. [2008/11164]
La potenciació del transport públic col·lectiu com a alternativa sostenible al vehicle privat exigix una millora constant dels servicis prestats. Esta consideració és especialment important sota la perspectiva que, per a determinats segments de població, el transport públic es constituïx en element estratègic per a una plena integració social, ja que permet l'accés a béns i servicis essencials.
Esta millora de l'oferta de transport públic requerix una reestructuració dels servicis prestats, a fi de la seua adaptació a les característiques específiques d'aquelles àrees en què es presten, i la millora de la coordinació amb la resta del sistema. A este fet s'unix la ineludible necessitat, d'una banda, de millorar el comportament mediambiental i energètic del transport i, d'una altra, d'aconseguir adequats nivells de qualitat, per a la qual cosa és necessari utilitzar un material mòbil segur, còmode i accessible a persones amb mobilitat reduïda.
No obstant això, esta necessària potenciació del transport públic requerix ben sovint costoses inversions, no sempre compensades si es té en compte únicament el criteri d'increments en els ingressos dels servicis prestats. En este sentit, la Conselleria d'Infraestructures i Transport inclou entre les seues línies d'actuació el suport a la millora dels servicis de transport públic, des d'una perspectiva global de major eficiència, en la qual s'introduïxen criteris alternatius a l'econòmic. Entre estes directrius de suport es troba el programa d'ajudes iniciat en exercicis anteriors, en què s'emmarca la present convocatòria, i que es dirigix a l'adquisició del material mòbil requerit per a la millora dels servicis de transport públic regular permanent de viatgers, vinculats a les esmentades reestructuracions.
En este context, i atesos els terminis habitualment requerits pels beneficiaris de les ajudes per a l'adquisició dels vehicles subvencionats, s'establix per mitjà d'una convocatòria de caràcter bianual el programa d'ajudes dirigit a l'adquisició de vehicles vinculats a les reestructuracions dels servicis prestats en les concessions de transport públic de viatgers de la Comunitat Valenciana, després dels bons resultats obtinguts en anteriors convocatòries.
A més, la Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), establix en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic per la introducció de millores en el sistema de transport.
D'altra banda, les ajudes convocades complixen els requeriments de la política europea de la competència ja que s'acullen al règim d'exempció de minimis previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis, a les empreses que operen en el sector del transport per carretera (DOCE L 379/5, de 28 de desembre de 2006).
Per tot això, ja que hi ha disponibilitat pressupostària i atés el que disposa la Llei 38/2003, General de Subvencions, el Text Refós de la Llei d'Hisenda Pública de la Generalitat, i en virtut de les facultats conferides per l'article 28 e) de la Llei 5/1983 de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. L'objecte d'esta orde és atorgar ajudes econòmiques per a l'adquisició de vehicles que quedaran vinculats a propostes de reestructuració dels servicis regulars de transport públic de viatgers, en les concessions de la Comunitat Valenciana.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que establix la present orde i d'acord amb l'ordenament jurídic vigent, i s'acolliran al règim de minimis.
4. L'import global màxim de les subvencions que es concedisquen es fixa en tres-cents mil euros (300.000 €) distribuïts entre els exercicis 2008 (140.000 €) i 2009 (160.000 €). Este import podrà incrementar-se en la quantia que permeten les disponibilitats pressupostàries si fóra insuficient per a atendre les peticions que, presentades dins del termini, acrediten tindre els requisits establits en esta convocatòria.
Les actuacions esmentades les subvencionarà la Conselleria d'Infraestructures i Transport a càrrec del crèdit contingut en el programa 513.30, línia T0816000 del capítol 7 dels pressupostos de la Conselleria d'Infraestructures i Transport.
Finalitzat el termini de presentació de sol·licituds, si haguera sigut ampliat el mencionat crèdit es publicaria en el Diari Oficial de la Comunitat Valenciana l'import total de la dotació destinada a esta línia de subvenció.
5. La concessió de les ajudes previstes en la present orde queda condicionada a l'existència de crèdit adequat i suficient en els pressupostos de la Generalitat de l'exercici corresponent.
Article 2. Beneficiaris
A l'efecte de la present convocatòria podran ser beneficiaris de subvenció les empreses que complisquen els requisits enunciats en l'article 13 de la Llei 38/2003, General de Subvencions, i en concret les condicions següents:
a. Que siguen titulars de concessions de servicis de transport públic regular d'ús general de viatgers per carretera de competència de la Generalitat.
b. Que renoven o amplien la flota de material mòbil adscrita a les concessions esmentades. Els vehicles no podran haver sigut adquirits abans de l'1 de gener de 2007.
c. Que escometen una reestructuració dels servicis que represente millores substancials respecte dels derivats del seu règim concessional vigent.
Article 3. Requisits
Els qui sol·liciten ser beneficiaris de les ajudes estaran obligats, en qualsevol moment, a facilitar tota la informació que els siga requerida per la Direcció General de Transports i Logística, i a sotmetre's a qualsevol actuació de control i verificació de l'ocupació i ús de les ajudes atorgades.
Article 4. Quantia de les ajudes
1. L'adquisició de vehicles se subvencionarà fins al 80% del cost total de la inversió realitzada (exclòs IVA), amb les ajudes màximes següents:
A) Per a l'adquisició de vehicles nous:
- 100.000 euros per autobús (longitud de bastidor > 9 m).
- 50.000 euros per minibús (longitud de bastidor (9 m).
B) Per a l'adquisició de vehicles usats:
85.000 euros per autobús (longitud de bastidor > 9 m).
- 30.000 euros per minibús (longitud de bastidor (9 m).
2. En tot cas, l'import de les ajudes no podrà fer que les ajudes totals de minimis que reba l'empresa durant un període de tres exercicis fiscals siga superior a cent mil euros (100.000 €).
3. De la mateixa manera les ajudes concedides no podran acumular-se a cap ajuda pública corresponent a les mateixes despeses subvencionables si l'acumulació esmentada dóna lloc a una intensitat d'ajuda superior als citats cent mil euros (100.000 €).
Així mateix, l'import de les subvencions o ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent vehicle.
4. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar com a mínim tres ofertes de diferents proveïdors, abans de la contracció del compromís per al lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren, les quals hauran d'aportar-se juntament amb la sol·licitud de la subvenció.
L'elecció entre les ofertes presentades, que hauran de presentar-se juntament amb la sol·licitud, es realitzarà segons els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 5. Sol·licituds, terminis i lloc de presentació
a. Les sol·licituds d'ajuda s'hauran de presentar per mitjà d'instància formalitzada d'acord amb el model que s'adjunta com a annex I, dirigida al director general de Transports i Logística i que haurà de ser firmada pel representant de l'empresa, degudament apoderat per a això.
La presentació pressuposa l'acceptació incondicionada de les bases, condicions, requisits i obligacions que conté la present orde.
b. El termini de presentació de sol·licituds conclourà el vinté dia natural, comptador a partir de l'endemà de la publicació de la present orde en el Diari Oficial de la Comunitat Valenciana, i s'haurà de tindre la totalitat dels requisits exigits en el moment de l'acabament d'este termini.
L'incompliment del termini de presentació de la sol·licitud, acompanyada dels documents que s'assenyalen en l'article sisé, determinarà l'automàtica exclusió en l'accés a l'ajuda.
c. Les sol·licituds, juntament amb la documentació assenyalada en l'article següent, hauran de presentar-se en la seu de la Conselleria d'Infraestructures i Transport (avinguda de Blasco Ibáñez, 50 - 46029 València). Així mateix, podran presentar-se en qualsevol dels servicis territorials de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si la sol·licitud no es presenta directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística amb la remissió d'una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article 6. Documentació
La instància de sol·licitud anirà acompanyada de:
1. Pla Inicial descriptiu dels servicis que es proposen, amb memòria explicativa sobre els motius de la seua prestació, en la qual es pose de manifest la millora que suposa la proposta presentada respecte de la situació concessional vigent, i qualsevol altra informació que ajude a una millor avaluació de la reestructuració plantejada. En particular, s'explicitaran els motius que justifiquen la dita reestructuració, la coordinació prevista amb altres servicis de transport d'àmbit supramunicipal, la població atesa, la demanda que seria satisfeta amb els nous vehicles, i les previsions d'ús del servici, amb concreció de línies, recorreguts, parades, expedicions, horaris i calendari, mitjans materials i humans, cost dels servicis i altres condicions de prestació, així com la necessitat de la subvenció sol·licitada. Es concretaran les condicions d'adquisició, titularitat i finançament dels vehicles per als quals es realitza la sol·licitud de subvenció.
2. Acceptació expressa del concessionari sol·licitant de tot el contingut del Pla Inicial, i identificació del número de concessió administrativa a què s'adscriu la reestructuració plantejada en el Pla Inicial esmentat i, per tant, els vehicles que s'adquirisquen.
3. Manifestació expressa del representant de l'empresa concessionària i, si és el cas, del president o presidents de la corporació (o corporacions) locals, dels punts següents:
a) Que es coneix i accepta la quantitat màxima amb què la Conselleria poguera subvencionar l'adquisició del vehicle, la qual no es veurà incrementada per cap motiu.
b) Que es coneixen i accepten tots els requisits que s'establixen en la present orde i que el seu incompliment facultarà la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.
4. Descripció del material mòbil que es proposa incorporar a la concessió, i justificació de la seua adequació als servicis plantejats.
4.1. Els vehicles que s'adquirisquen podran ser nous o usats amb menys de 4 anys d'antiguitat en el moment de la compra, i en bon estat de funcionament. En qualsevol cas, tant nous com usats, els vehicles disposaran d'aire condicionat i hauran de ser de plataforma plana, és a dir, sense escalons intermedis, i preferentment de pis baix o de tipus low entry i estaran adaptats per a persones amb mobilitat reduïda, i hauran de complir els requisits tècnics que amb este fi s'arrepleguen en l'annex II de la present orde. Els vehicles adscrits a servicis exclusivament urbans hauran de ser de plataforma baixa.
L'incompliment d'algun d'estos requisits haurà de quedar suficientment justificat.
4.2. A més de les condicions assenyalades en l'apartat anterior, els vehicles que s'adquirisquen per a la seua utilització en la prestació de servicis de transport públic exclusivament urbans hauran de ser menys contaminants que els vehicles convencionals (elèctrics, gas, biodièsel, Euro III, Euro IV, ...).
5. Contracte de compra del vehicle o dels vehicles, full de comanda o semblant. S'acompanyarà de memòria explicativa de les característiques tècniques detallades del vehicle o vehicles que s'han d'adquirir, preus de mercat, i raons per a l'elecció del model en cada cas, i detall del pla de finançament d'estos.
En el cas que l'import de la despesa subvencionable supere els 12.000 € s'aportaran així mateix les distintes ofertes de diferents proveïdors i la memòria de justificació de l'elecció realitzada, d'acord amb el que s'ha assenyalat en l'article quart de la present orde.
6. Document d'Identificació Fiscal del sol·licitant (CIF de l'empresa o, si és el cas, NIF o passaport vigent si es tracta d'empresari individual). Si el sol·licitant és una persona jurídica es presentaran a més, DNI i poders de representació de la persona física que la represente.
7. Imprés de manteniment de tercers amb les dades de domiciliació bancària (segons model inclòs com a annex III en esta orde).
8. Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula de l'esmentat impost.
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà de còpia compulsada de l'últim Impost de Societats
9. Documents acreditatius de trobar-se al corrent en el compliment de les obligacions tributàries i de Seguretat Social:
Per al seu compliment el beneficiari podrà:
9.1) Autoritzar expressament la Conselleria d'Infraestructures i Transport per a demanar davant dels òrgans competents les dades acreditatives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
9.2) En el supòsit de la no-autorització, el beneficiari haurà de presentar certificat del seu compliment referit al moment d'acabament del termini de presentació de sol·licituds i aportar:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat, o de l'òrgan competent de la corresponent comunitat autònoma.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les liquidacions corresponents, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat hauria de presentar un certificat actualitzat.
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.
10. Declaració responsable de no tindre pendent de pagament cap sanció per incompliment de la legislació sobre transport.
11. Declaració responsable de no trobar-se inhabilitat per a rebre ajudes o subvencions de la Generalitat.
12. Declaració responsable de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
13. Declaració responsable de les ajudes de minimis concedides per qualsevol concepte, a l'empresa o persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.
14. Declaració responsable de qualsevol altra ajuda o finançament públic rebut, corresponent a les mateixes despeses subvencionables per a les quals se sol·licita ajuda a l'empara de la present convocatòria, amb la indicació dels imports rebuts a este efecte.
15. Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions.
Article 7. Sol·licitud d'ampliació de dades
Quan la sol·licitud no tinga els requisits o falte algun document complementari dels exigits, es requerirà els interessats perquè ho esmenen en el termini de deu dies hàbils, a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el dit termini sense haver complit el que s'ha disposat anteriorment es considerarà que ha desistit de la seua petició i es procedirà a l'arxivament de l'expedient.
Article 8. Criteris per a atorgar les subvencions
Les ajudes econòmiques seran concedides fins al límit de la consignació pressupostària i sempre que es complisquen els requisits establits en la present orde, i se subvencionarà en primer lloc l'adquisició de vehicles per a la implementació de servicis en municipis i entorns de caràcter rural amb una coordinació rellevant amb servicis de transport d'àmbit supramunicipal, i que milloren l'accessibilitat a equipaments de caràcter socioassistencial (centres d'ensenyança, hospitals, centres de salut...), davant de l'adquisició de vehicles per a la millora del transport interurbà en àmbits amb una millor oferta de transport públic.
A més, es prendran en consideració com a criteris per a atorgar la subvenció els següents:
a. Respecte als servicis a què es pretenga adscriure el vehicle: (de 0 a 60 punts).
1. Coordinació amb altres servicis de transport d'àmbit supramunicipal, es valorarà l'eficiència de la proposta de servicis plantejada (establiment de línies troncals, alimentadors, servicis llançadora...). (de 0 a 25 punts).
2. Millora de les prestacions respecte de les establides en el règim concessional vigent; increment de servicis, millora d'horaris, desviacions o relocalització de parades... (de 0 a 25 punts).
3. Demanda de transport que es pretén atendre, tenint en compte tant factors quantitatius com qualitatius com ara grau d'interrelació funcional, nivell de motorització o accessibilitat de les zones servides, millora de l'accessibilitat a servicis socioassistencials, i capacitat del viari existent (de 0 a 10 punts).
b. Respecte al model de vehicle triat: (de 0 a 40 punts).
1. Grau d'adequació per a la prestació dels servicis a què s'adscriga, en especial, pel que fa a l'adaptació del vehicle al viari, i a la seua adaptació als trànsits servits. En este cas, si les prestacions del vehicle sol'licitat són superiors (en capacitat, fonamentalment) a les requerides per les demandes de mobilitat, l'import de la subvenció serà el corresponent al vehicle considerat òptim per a cada cas. (de 0 a 20 punts).
2. Grau d'accessibilitat per a les persones amb problemes de mobilitat reduïda (de 0 a 10 punts).
3. Grau d'utilització de tecnologies més netes (de 0 a 10 punts).
En el cas en què es produïra una igualtat en les puntuacions obtingudes, s'atendran en primer lloc aquelles sol·licituds de concessionaris que havent sol·licitat ajudes en anteriors convocatòries del programa per a la millora de flota, no n'hagueren resultat beneficiaris.
Article 9. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística, i el cap de la Secció de Transport de Viatgers, que una vegada fixades les admissibilitats i quanties segons els criteris establits en esta orde elevarà la corresponent proposta al director general de Transports i Logística, qui per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució en què atorgarà o denegarà l'ajuda. En cas d'atorgament, la resolució expressarà amb exactitud la quantia. Esta resolució esgotarà la via administrativa.
Esta possibilitat està prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. La instrucció de l'expedient la durà a terme la Divisió de Logística i Planificació de la Direcció General de Transports i Logística.
3. El termini màxim per a resoldre expressament i notificar als beneficiaris les ajudes atorgades serà de quatre mesos, comptadors a partir de l'últim dia del termini de presentació de sol·licituds. Superat eixe termini sense que s'haja dictat una resolució expressa haurà d'entendre's que esta és desestimatòria.
4. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
5. El beneficiari podrà instar la reformulació de la seua sol·licitud per a ajustar els compromisos i les condicions a la subvenció atorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de Subvencions.
Article 10. Justificació de la despesa i pagament de les subvencions
Una vegada notificades les resolucions d'atorgament i abans del seu cobrament pels beneficiaris, estos hauran de justificar la viabilitat de la reestructuració plantejada i la despesa efectivament realitzada dins del termini de dos mesos des de l'esmentada notificació, i aportarà per a això la documentació següent:
a. Factura per l'import total de l'adquisició del vehicle.
b. Permís de circulació i fitxa tècnica del nou vehicle.
c. Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
d. En el termini assenyalat s'hauran de tramitar les autoritzacions següents:
- Autorització del director general de Transports i Logística de la reestructuració de servicis plantejada.
- Autorització del Servici Territorial de Transports de l'adscripció a la concessió del nou vehicle i la baixa del vehicle substituït, si és el cas. S'adjuntarà relació actualitzada, per a l'exercici corrent, de vehicles adscrits finalment a la concessió, i s'identificaran per la matrícula, la marca i el model.
Així mateix, es presentarà sol·licitud de modificació concessional en què s'arrepleguen els nous servicis plantejats en el pla de reestructuració de servicis.
Una vegada haja rebut l'administració, dins del termini i en la forma escaient, la documentació referida, i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article 11. Sol·licitud d'ampliació del termini de justificació
Únicament en el cas que el període de lliurament dels vehicles que s'han d'adquirir no permeta el compliment del termini de dos mesos fixat en l'article anterior per a la presentació dels justificants de la despesa, el beneficiari de les ajudes podrà sol·licitar, davant de la Direcció General de Transports i Logística, una ampliació del termini inicialment concedit per a efectuar la justificació esmentada.
Esta petició d'ampliació de termini, degudament justificada, es presentarà en la forma i condicions previstes en l'apartat c) de l'article cinqué de la present convocatòria, dins del termini d'un mes des de la notificació de la resolució d'atorgament.
La Direcció General de Transports i Logística resoldrà en el termini d'un mes, comptador des de la recepció de l'esmentada petició, sobre l'atorgament o la denegació de l'ampliació de termini sol·licitada.
Article 12. Obligacions dels beneficiaris
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003, General de Subvencions, i en concret a:
a. Mantindre l'adscripció dels vehicles al servici de la reestructuració aprovada durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
b. Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins de la present orde, d'acord amb el contingut de l'apartat b de l'article tercer.
c. Informar la Direcció General de Transports i Logística de qualsevol ajuda o subvenció que reben per a la mateixa finalitat d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.
d. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
e. Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes concedides.
f. Conservar els documents justificatius de l'aplicació dels fons rebuts, inclosos els documents electrònics, ja que poden ser objecte de les actuacions de comprovació i control.
g. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en l'apartat 9) de l'article sisé de la present orde.
h. Realitzar una adequada publicitat del caràcter públic del finançament, per mitjà de cartell visible en el vehicle, d'acord amb el que sobre això assenyale la Direcció General de Transports i Logística.
Article 13. Control i revocació de les subvencions
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els interessos de demora corresponents.
A més, este incompliment podrà determinar la no-consideració de futures sol·licituds.
2. Igualment, qualsevol alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els interessos de demora corresponents de les quanties atorgades.
3. En qualsevol cas s'aplicarà el que disposen els títols II Del reintegrament de subvencions, III Del control financer de subvencions i IV Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.
Article 14. Delegació de facultats
El director general de Transports i Logística està facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot el que no establix esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i el que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació, o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 29 de setembre de 2008
El conseller d'Infraestructures i Transport,
MARIO FLORES LANUZAANNEX II
REQUISITS TÈCNICS D'ACCESSIBILITAT DELS AUTOBUSOS INTERURBANS (SUBURBANS) CLASSE II
Autobusos interurbans-Suburbans
1. Àmbit d'aplicació
Les presents condicions bàsiques d'accessibilitat s'aplicaran als vehicles de carretera, vehicles per al transport interurbà-suburbà col·lectiu i de capacitat superior a nou places, inclòs el conductor.
Per a estos vehicles, autobusos interurbans, de classe II, serà obligat el compliment de la Directiva 2001/85/CE del Parlament Europeu i del Consell de 20 de novembre de 2001 i, per tant, el seu annex VII "Requisits per als dispositius tècnics que faciliten l'accés als viatgers amb mobilitat reduïda".
2. Autobusos interurbans de pis baix
2.1. Definició
S'entén per autobús de pis baix, classe II, aquell a què els passatgers poden accedir sense que hi haja cap escaló, almenys per dos de les seues portes de servici. Almenys el 35% de la superfície disponible per a viatgers drets (o de la seua secció davantera, en el cas dels vehicles articulats) constituïx una superfície plana sense escalons.
Classe II: vehicles destinats principalment al transport de viatgers asseguts i dissenyats per a permetre el transport de viatgers drets, però només en el corredor o en una zona que no sobrepasse l'espai previst per a dos seients dobles.
2.2. Alçària
L'alçària des de la calçada al pis de l'autobús, almenys per les portes mencionades, no ha de ser major de 350 mm. Esta alçària es mesurarà amb el vehicle en la seua posició normal de marxa, sense estar el sistema d'inclinació (Kneeling) activat.
2.3. Dimensions
Hi ha d'haver una superfície lliure de seients amb capacitat per a allotjar almenys un passatger amb cadira de rodes, el rectangle que forma esta superfície es col·locarà amb el costat major paral·lel a l'eix longitudinal del vehicle. En esta superfície no podrà haver-hi cap escaló ni cap altre obstacle.
La superfície d'allotjament per a una cadira de rodes ha de tindre unes dimensions mínimes de:
- Longitud: 1.300 mm.
- Amplària: 800 mm.
2.4. Ubicació
El passatger amb cadira de rodes haurà de posicionar-se, en la superfície mencionada, mirant cap a la part posterior de l'autobús i paral·lel al lateral del vehicle, mai en posició transversal respecte a l'eix longitudinal d'este.
2.5. Condicions del viatge
La persona que viatja amb cadira de rodes viatjarà amb els frens aplicats o les bateries desconnectades en el cas que siga elèctrica i haurà de poder recolzar l'esquena i el cap en un respatler o mampara encoixinada.
Una alçària mínima de 1.300 mm (per a suport de l'esquena i el cap) i una amplària de 300 mm (perquè la cadira puga aproximar-se per entre les seues rodes posteriors) poden servir com a orientació per a mesurar la mampara.
Estes mesures estan pensades perquè no es requerisca cap mecanisme de fixació o retenció de la cadira de rodes, si bé serà necessari poder disposar d'un cinturó de retenció de l'ocupant.
En l'espai reservat al passatger amb cadira de rodes i en el lateral del vehicle, s'indicarà amb un pictograma o cartell indicador que esta persona ha de viatjar amb els frens aplicats o les bateries desconnectades i la posició correcta del passatger.
2.6. Subjecció
En l'espai reservat per a passatgers amb cadira de rodes, s'instal·larà en el lateral del vehicle una barra horitzontal a una alçària sobre el pis compresa entre 800 i 900 mm, separada del lateral almenys 40 mm i diàmetre comprés entre 30/40 mm.
2.7. Mobilitat interior
L'itinerari des de la porta d'accés dels passatgers amb cadira de rodes fins a l'espai reservat serà practicable per a estos passatgers. En este itinerari no podrà haver-hi, per tant, cap escaló o qualsevol obstacle i tindrà una amplària mínima de pas de 800 mm.
2.8. Sol·licitud de parada
La sol·licitud de parada es confirmarà de forma sonora i visual.
S'instal·larà en l'interior, en l'espai reservat per a passatgers amb cadira de rodes, un polsador de sol·licitud de parada, a una alçària sobre el pis entre 700/900 mm, que indicarà al conductor que un passatger d'estes característiques vol eixir de l'autobús.
En l'exterior del vehicle, a la dreta o a l'esquerra de la porta d'accés per a passatgers amb cadira de rodes, s'instal·larà un polsador a una alçària des de la calçada compresa entre 700/900 mm.
Estos polsadors estaran senyalitzats amb el símbol internacional d'accessibilitat (VEN-9476 i UNE 26906), el pictograma interior pot alhora servir com a indicador de reserva de l'espai.
El conductor ha de rebre un senyal clar i inequívoc que estos polsadors han sigut utilitzats.
Amb caràcter general, tots els polsadors de sol·licitud de parada seran d'un color que contraste amb la superfície a què estiguen fixats i hauran de poder ser accionats amb la palma de la mà.
2.9. Accessos
L'amplària lliure de la porta d'accés dels passatgers amb cadira de rodes ha de ser major o igual a 1.000 mm. Si hi ha en esta una barra central, almenys per un dels costats haurà d'haver-hi un espai lliure de 800 mm.
Serà imprescindible dotar el vehicle de rampa motoritzada o elevador i sistema d'inclinació (Kneeling) per a facilitar l'accés a les persones amb mobilitat reduïda.
2.10. Rampa
La rampa només podrà funcionar quan el vehicle estiga parat i hi haurà un dispositiu que impedisca la marxa del vehicle fins que esta no estiga replegada.
Sempre que la rampa estiga en moviment, la porta corresponent estarà tancada fins que acabe l'operació de desplegament o replegament.
Els moviments de desplegament i replegament hauran d'anar acompanyats de senyals lluminosos i sonors d'avís.
El pas des de la rampa a l'interior del vehicle no tindrà canvis severs de pendent i s'evitaran ressalts en el punt on s'unixen la rampa i el pis en el llindar de la porta.
L'extensió de la rampa en sentit horitzontal estarà protegida per mitjà d'un dispositiu de seguretat, detector de cos estrany. En cas d'activar-se el dispositiu, la rampa es detindrà immediatament.
En cas d'avaria la rampa es podrà estendre i arreplegar de forma manual.
Les dimensions mínimes de la rampa seran de 800 mm d'amplària i 1.000 mm de llargària.
La càrrega estàtica mínima capaç de suportar, recolzada esta en el sòl, serà de 300 kg.
Les vores externes de la rampa portaran unes bandes reflectores de color roig i blanc.
Les vores externes estaran arredonides amb un radi no inferior a 2,5 mm. Els cantons s'arredoniran amb un radi no inferior a 5 mm.
2.11. Sistema d'inclinació
S'instal·larà un dispositiu de seguretat que evite que el vehicle en descendir danye alguna part del cos de qualsevol persona.
2.12. Barres i agafadors
Es disposarà una trama completa de barres i agafadors. No hi haurà zones en què hi haja dificultats per a agarrar-se.
El sistema d'ancoratge i el tipus de material hauran d'evitar oscil·lacions.
La superfície de barres, agafadors i muntants de subjecció i ajuda en la progressió interior haurà de ser d'un material antilliscant i d'un color que contraste amb el seu entorn.
El diàmetre de les barres i dels agafadors estarà comprés entre 30/40 mm, en cas que no siguen circulars, la secció serà igual o funcionalment equivalent.
S'hauran de fixar en ambdós costats de les portes de servici barres i/o agafadors.
2.13. Seients reservats
Almenys dos seients pròxims a la porta d'accés estaran reservats a PMR no usuàries de cadires de rodes, i s'indicaran amb el pictograma definit per la norma UNE 26930.
Estos seients no podran estar en els passos de rodes per l'excessiva alçària.
S'instal·laran agafadors en les proximitats per a l'ajuda en les operacions d'asseure's/alçar-se i subjecció, així com un polsador de sol·licitud de parada.
El polsador se situarà a una alçària, respecte al pis del vehicle, compresa entre 700/900 mm, d'un color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se del seient.
Els reposabraços, si n'hi ha, seran abatibles.
És recomanable que estos seients siguen de color diferent de la resta, per a així accentuar el sentit de reserva.
2.14. Gos guia
Es farà referència per mitjà de pictograma, en lloc visible per a tots els passatgers, l'acceptació que les persones cegues poden viatjar acompanyades del seu gos guia.
2.15. Paviment
El pis del vehicle serà de materials que no produïsquen reflexos i serà no lliscant tant en sec com en mullat.
Si l'autobús és de tipus articulat, el paviment corresponent a l'articulació tindrà un alt contrast en textura i color amb relació a les àrees de paviment adjacents.
2.16. Informació per a passatgers discapacitats sensorials
a) Informació exterior
Es disposarà d'un avisador acústic i lluminós en els voltants de la porta de servici d'entrada a fi de facilitar-ne la localització.
És molt recomanable que este avisador acústic puga indicar per mitjà de veu gravada o amb qualsevol altra tècnica el número o línia de l'autobús.
b) Informació interior
Es disposarà d'un dispositiu que de forma visual i sonora informe sobre:
- Parada sol·licitada.
- Denominació de la pròxima parada.
2.17. Condicionament exterior
El símbol internacional d'accessibilitat, ja mencionat, es fixarà en la part frontal dreta de l'autobús de forma que les persones amb mobilitat reduïda siguen capaços de reconéixer el vehicle accessible. La grandària mínima del símbol serà de 20x20 cm.
La porta que tinga els dispositius d'accés per a les persones amb cadira de rodes s'indicarà en la part exterior i interior amb el mencionat logotip d'accessibilitat.
L'autobús disposarà en l'exterior de tres rètols en què es col·loque el número que l'identifica i la línia a què correspon. Un en la part frontal, un altre en la posterior i el tercer en el lateral dret segons el sentit de la marxa.
La grandària mínima del número o lletra d'identificació de la línia serà, almenys en els rètols de la part frontal i posterior, de 250 mm corresponent a la distància perceptiva de 10 m, en el rètol del lateral dret la grandària mínim serà de 140 mm, corresponent a la distància perceptiva de 5 m.
El contrast s'obtindrà amb la superfície en colors clars i els caràcters en colors foscos. Es cuidarà que els contrastos causen enlluernaments, com succeïx entre el blanc i el negre.
2.18. Condicionament interior
En l'interior, la línia de la vora del paviment d'accés i la vora dels escalons, si és el cas, se senyalitzaran en tota la longitud amb una franja de 3 a 5 cm d'amplària i color fortament contrastat en relació amb la resta del paviment.
La informació en els plafons lluminosos interiors haurà de posseir caràcters gràfics la grandària dels quals siga, almenys, de 84 mm, corresponent a la distància perceptiva de 3 m.
3. Autobusos interurbans amb escalons
Els autobusos que per distints motius (itineraris o longitud inferior a 9 m) no poden ser de pis baix estaran, no obstant això, dotats de plataforma elevadora i sistema d'inclinació (Kneeling) per a facilitat l'accés a persones amb mobilitat reduïda.
A més, compliran els requisits tècnics d'accessibilitat indicats per als autobusos de pis baix com es recullen en els apartats 2.3, 2.4, 2.5, 2.6, 2.7, 2.8, 2.9, 2.11, 2.12, 2.13, 2.14, 2.15, 2.16 i 2.17 anteriors.
Així mateix han de complir:
3.1. Plataforma elevadora
La plataforma elevadora només podrà funcionar quan el vehicle es trobe parat. No serà possible posar en marxa el vehicle llevat que la plataforma es trobe en la seua posició de repòs, replegada en l'interior del vehicle.
Quan la plataforma es pose en funcionament, es posarà en marxa automàticament un dispositiu que evite que la cadira de rodes se n'isca.
Els moviments de desplegament i replegament hauran d'anar acompanyats de senyals lluminosos i sonors d'avís.
El sistema d'accionament es concebrà de forma que, si deixa d'accionar-se, el moviment de la plataforma es detindrà immediatament i serà possible iniciar sense demora el moviment en qualsevol sentit.
Les zones no visibles a l'operador que amb el moviment de la plataforma poden agafar o xafar algú han de protegir-se amb algun dispositiu de seguretat. Quan un d'estos dispositius actue, la plataforma es detindrà immediatament i serà possible iniciar sense demora el moviment en qualsevol sentit.
En cas d'avaria es podrà accionar de forma manual.
Les dimensions mínimes seran de 800 mm d'amplària i 1.200 mm de llargària.
La capacitat mínima de càrrega serà de 300 kg.
3.2. Escalons
L'alçària del primer escaló, l'estrep, des del paviment a una de les portes de servici, no excedirà de 250 mm, i estarà el vehicle en orde de marxa. Esta alçària es podrà aconseguir amb el sistema d'inclinació activat o amb algun escaló retràctil.
La resta d'escalons, si n'hi ha, tindran una alçària compresa entre 120 mm i 225 mm (les alçàries diferiran com a màxim 20 mm entre si).
Les contrapetges del primer i de l'últim escaló estaran senyalitzades per mitjà de bandes fotoluminescents i d'un color que contraste amb la superfície d'estes.
Les esteses seran de material no lliscant, tant en sec com en mullat, de profunditat mínima 300 mm i no volaran sobre la contrapetja. L'extrem exterior de cada estesa se senyalitzarà amb bandes fotoluminescents d'un color que contraste amb la superfície d'estes i de distinta textura.
4 . Formació
Les empreses operadores estan obligades a informar i educar els conductors en les limitacions i les necessitats especials de les persones amb mobilitat reduïda.